ตลท.ปลุก75บจ.แก้หุ้นฟรีโฟลตต่ำ
ดันเข้าดัชนีSET50-SET100 ติวกรรมการรู้วิธีใช้ตลาดทุน
8 ก.พ. 2555

ดันเข้าดัชนีSET50-SET100 ติวกรรมการรู้วิธีใช้ตลาดทุน
ตลท.เร่งแก้ฟรีโฟลต 75 บจ. หวังดันสู่ SET 50 และ SET 100 จับกรรมการ บจ.ติวเข้มวิธีใช้เครื่องมือการเงิน
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์ และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ปัจจุบันมีบริษัทจดทะเบียน (บจ.) จำนวน 75 บริษัท ที่มีขนาดใหญ่ และมีคุณสมบัติที่จะถูกนำเข้าไปคำนวณอยู่ในดัชนี SET 50 และ SET 100 แต่ยังติดเกณฑ์เรื่องสภาพคล่องการซื้อขาย (ฟรีโฟลต) ที่ยังไม่เป็นไปตามข้อกำหนดของ ตลท.
อย่างไรก็ตาม ที่ผ่านมา ตลท.เร่งให้ความรู้เชิงรุกแก่กรรมการของ บจ. โดยเฉพาะการใช้เครื่องมือทางการเงินเพื่อจูงใจให้บริษัทต่างๆ ใช้เครื่องมือในตลาดทุนเพื่อเพิ่มสภาพคล่องในการซื้อขายให้สูงขึ้น 
สำหรับการดำเนินการเพิ่มสภาพคล่องในการซื้อขายหุ้นของ บจ. ก็จะขึ้นอยู่กับคณะกรรมการของแต่ละบริษัทว่ามีความต้องการที่จะแก้ไขหรือไม่ ซึ่ง ตลท.มีหน้าที่ในการให้ความรู้ความเข้าใจเท่านั้น แต่ไม่มีอำนาจที่จะสั่งให้บริษัทต่างๆ แก้ไขปัญหาดังกล่าว แต่ในช่วง 3-4 ปีที่ผ่านมา ทางคณะกรรมการและผู้บริหารบริษัทต่างๆ มีความสนใจและอยากที่จะเพิ่มฟรีโฟลตให้มากขึ้น เพื่อที่หุ้นของบริษัทจะได้ถูกนำเข้าคำนวณในดัชนี SET 50 และ SET100 รวมทั้งดัชนีเอ็มเอสซีไอ (MSCI) ซึ่งจะทำให้เป็นที่น่าสนใจลงทุนของนักลงทุนสถาบันต่างประเทศและนักลงทุนสถาบันไทย 
“เรื่องการเพิ่มฟรีโฟลตต้องเป็นหน้าที่ของกรรมการบริษัทที่จะต้องดำเนินการ ตลาดหลักทรัพย์ฯ ไม่มีอำนาจในการบังคับให้บริษัททำ เราทำได้เพียงในการให้กรรมการมีความรู้ความเข้าใจ และเห็นประโยชน์เกี่ยวกับเครื่องมือทางการเงิน เช่น การจ่ายปันผลเป็นหุ้น ออกหุ้นปันผล วอแรนต์ จ่ายปันผล การซื้อหุ้นคืน ฯลฯ เพื่อที่จะเลือกใช้ได้อย่างเหมาะสมกับแต่ละบริษัท แต่บางบริษัทที่มีการจ่ายปันผลทุกปี บริษัทมีการเติบโตนักลงทุนต้องการถือยาว ทำให้ฟรีโฟลตไม่มีก็ไม่ถือเป็นเรื่องที่ผิด” นายชนิตร กล่าว 
ล่าสุด ตลท.ร่วมมือกับชมรมวาณิชธนกิจจัดหลักสูตรในการอบรมกรรมการบริษัท เรื่องการใช้เครื่องมือทางการเงินต่างๆ เพื่อให้กรรมการบริษัทมีความรู้ความเข้าใจและประโยชน์ของการใช้เครื่องมือทางการเงินแต่ละแบบให้เหมาะสมกับบริษัท โดยสาเหตุที่ ตลท.มีการจัดหลักสูตรดังกล่าว เนื่องจากพบว่าที่ผ่านมาฝ่ายบริหารของ บจ.หลายแห่งมีความตั้งใจที่จะใช้เครื่องมือทางการเงิน แต่ติดที่กรรมการบริษัทยังขาดความเข้าใจในเรื่องดังกล่าว ทำให้ส่วนใหญ่จะไม่อนุมัติให้ดำเนินการ” นายชนิตร กล่าวว่า
อย่างไรก็ตาม ที่ผ่านมา ตลท.ได้มีการอบรมกรรมการบริษัทไปแล้วจำนวน 4 รุ่น รุ่นละ 40-50 คน และมีเป้าหมายที่จะอบรมกรรมการของ บจ.ทั้งหมดกว่า 500 บริษัท ซึ่งการอบรมนั้น บจ.จะส่งกรรมการเข้ามาอบรมบริษัทละ 2 คน โดยการอบรมดังกล่าวนอกจากจะทำให้กรรมการมีความรู้เกี่ยวกับเครื่องมือทางการเงินต่างๆ เพื่อให้สามารถใช้เครื่องมือทางการเงินในตลาดทุนเหมาะสมกับบริษัทยังเป็นการช่วยเพิ่มสภาพคล่องการซื้อขายหลักทรัพย์ในตลาดทุนไทยเช่นกัน